Teet Örd

Teet Örd (sündinud 18. juunil 1954) on eesti füüsik, Tartu Ülikooli emeriitprofessor.

Haridustee
Lõpetas 1973. aastal Tartu 1. Keskkooli ja 1978. aastal Tartu Riikliku Ülikooli füüsika-keemiateaduskonna teoreetilise füüsika erialal.

Kaitses 1984. aastal Eesti Teaduste Akadeemia Füüsika Instituudi juures füüsika-matemaatikakandidaadi väitekirja (juhendaja Peet Konsin) "Magnetindutseeritud nähtuste teooria nihketüüpi senjettelektrikutes" ("Теория магнитоиндуцированных явлений в сегнетоэлектриках типа смещения").

Töökäik
 1978–1996 aspirant, nooremteadur, teadur ja vanemteadur Eesti Teaduste Akadeemia Füüsika Instituudis
 1996–2009 Tartu Ülikooli teoreetilise füüsika dotsent
 2009–2019 Tartu Ülikooli kondensaine teooria professor
 2010–2015 Tartu Ülikooli füüsika instituudi väljateooria labori juhataja
 Alates aastast 2019 Tartu Ülikooli emeriitprofessor

Loengukursused Tartu Ülikoolis teoreetilise füüsika erinevatest osadest (elektrodünaamika, statistiline füüsika, kvantmehaanika, matemaatiline füüsika), stohhastiliste protsesside teooriast, ülijuhtivusest ja kondensaine teooriast.

Teadustöö
Teet Ördi peamisteks uurimisvaldkondadeks on olnud kondensaine teooria, struktuursed faasisiirded, ülijuhtivuse teooria, fluktuatsiooninähtused faasisiiretes ja stohhastilised protsessid. Ta on avaldanud töid magnetvälja mõjust nihketüüpi ferroelektrikute ja ioonkristallide omadustele, rõhu- ja kvantefektidest ferroelektrilistes faasisiiretes,  fluktuatsiooniefektidest, korrastuste ja termodünaamika iseärasustest ning ruumilistest mittehomogeensustest mitmekomponendilistes ülijuhtides, stohhastilisest transpordist erinevates jõuväljades ning faasisiirdega seotud juhuslikest protsessidest. Kõrgtemperatuurse ülijuhtivuse kahetsoonilinse stsenaariumi arendamine koos kolleegidega perovskiit-tüüpi süsteemide, fullereenühendite ja magneesiumdiboriidi omaduste seletamiseks. Üle kaheksakümne artikli teadusajakirjades ja kogumikes.

Tunnustus
 2004 Eesti Vabariigi teaduspreemia
 2010 Tartu Ülikooli aumärk
 2019 Tartu Ülikooli medal

Teaduspublikatsioone
 Dependence of the ferroelectric characteristics of narrow-gap semiconductors on the magnetic-field (kaasautor P. Konsin). // Ferroelectrics 45 (1982) 121.
 Two-band model for high-temperature superconductivity (kaasautorid N. Kristoffel, P. Konsin). // Rivista del Nuovo Cimento 17, No 9 (1994) 1.
 MgB2 two-gap superconductivity with intra- and interband couplings (kaasautorid N. Kristoffel, K. Rägo). // Europhys. Lett. 61 (2003) 109.
 Diffusion and coherence in tilted piecewise linear double-periodic potentials (kaasautorid E. Heinsalu, R. Tammelo). // Phys. Rev. E 70 (2004) 041104.
 Complementarity of phase transition and stochastic resonance in spatially restricted systems (kaasautorid A. Vargunin, R. Tammelo). // Phys. Rev. E 77 (2008) 061137.
 Relaxation of superconducting fluctuations in a two-component scenario with intra- and interband pairings (kaasautorid K. Rägo, A. Vargunin). // J. Supercond. Nov. Magn. 22 (2009) 85.
 Critical and non-critical coherence lengths in a two-band superconductor (kaasautorid K. Rägo, A. Vargunin). // J. Supercond. Nov. Magn. 25 (2012) 1351.
 Orbital effects on characteristic lengths in a two-orbital superconductor (kaasautorid G. Litak, R. Rägo, A. Vargunin). // phys. status solidi (b) 251 (2014) 697.
 Strong temperature effect on the sizes of the Cooper pairs in a two-band superconductor (kaasautorid K. Rägo, A. Vargunin, G. Litak). // Eur. Phys. J. B 91 (2018) 2.

Kõrgkooli õpikud

 T. Örd, I.-I. Saarniit, K. Rägo, U. Kangro "Matemaatilise füüsika võrrandid". Tartu Ülikooli Kirjastus (2019) 503 lk. ISBN 978-9949-77-999-4 (pdf)
 T. Örd "Stohhastiliste protsesside teooria füüsikutele". Tartu Ülikooli Kirjastus (2022) 115 lk. ISBN 978-9916-27-078-3 (pdf)

Isiklikku
Tema isa August Örd oli metsateadlane, ema Lenna Örd oli bioloogia ja keemia õpetaja ning vend Tõnis Örd on molekulaar- ja rakubioloog, geneetik. Ta on abielus Ene Ördiga ning neil on tütred Ingrid Nuga, Maarja Örd ja Liisi Örd.

Viited

Välislingid

Eesti füüsikud
Tartu Ülikooli loodus- ja täppisteaduste valdkonna professorid
Tartu Ülikooli loodus- ja tehnoloogiateaduskonna professorid
Tartu Ülikooli füüsika-keemiateaduskonna vilistlased
Hugo Treffneri Gümnaasiumi vilistlased
Sündinud 1954